CELEX: 32014D0555
Language: ro
Date: 2014-05-15 00:00:00
Title: Decizia nr. 555/2014/UE a Parlamentului European și a Consiliului din 15 mai 2014 privind participarea Uniunii la un program european pentru inovare și cercetare în domeniul metrologiei (EMPIR) derulat în comun de mai multe state membre  Text cu relevanță pentru SEE

7.6.2014   
            
            
               RO
            
            
               Jurnalul Oficial al Uniunii Europene
            
            
               L 169/27
            
         DECIZIA NR. 555/2014/UE A PARLAMENTULUI EUROPEAN ȘI A CONSILIULUI
   din 15 mai 2014
   privind participarea Uniunii la un program european pentru inovare și cercetare în domeniul metrologiei (EMPIR) derulat în comun de mai multe state membre
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 185 și articolul 188 al doilea paragraf,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European (1),
   hotărând în conformitate cu procedura legislativă ordinară (2),
   întrucât:
   
               (1)
            
            
               În comunicarea sa din 3 martie 2010 intitulată „Europa 2020 – O strategie europeană pentru o creștere inteligentă, durabilă și favorabilă incluziunii” (denumită în continuare „strategia Europa 2020”), Comisia a subliniat necesitatea dezvoltării unor condiții favorabile investițiilor în domeniul cunoașterii și inovării, pentru a realiza o creștere inteligentă, durabilă și favorabilă incluziunii în cadrul Uniunii. Atât Parlamentul European, cât și Consiliul au aprobat această strategie.
            
         
               (2)
            
            
               Regulamentul (UE) nr. 1291/2013 al Parlamentului European și al Consiliului (3) a instituit Orizont 2020 – Programul-cadru pentru cercetare și inovare (2014-2020) („Orizont 2020”). Orizont 2020 are ca obiectiv creșterea impactului asupra cercetării și inovării prin aducerea unei contribuții la consolidarea parteneriatelor public-public, inclusiv prin participarea Uniunii la programele desfășurate de mai multe state membre în conformitate cu articolul 185 din Tratatul privind funcționarea Uniunii Europene.
            
         
               (3)
            
            
               Parteneriatele public-public ar trebui să urmărească dezvoltarea unor sinergii mai strânse, creșterea coordonării și evitarea suprapunerii inutile cu programele de cercetare ale Uniunii, internaționale, naționale și regionale și ar trebui să respecte pe deplin principiile generale ale Orizont 2020, mai ales cele referitoare la accesul liber și la transparență. În plus, ar trebui să se asigure liberul acces la publicațiile științifice.
            
         
               (4)
            
            
               Prin Decizia nr. 912/2009/CE a Parlamentului European și a Consiliului (4), Comunitatea a decis să contribuie financiar la Programul european de cercetare metrologică (EMRP) cu o sumă echivalentă cu contribuția statelor participante, dar de maximum 200 000 000 EUR, pe durata celui de al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013), instituit prin Decizia nr. 1982/2006/CE a Parlamentului European și a Consiliului (5).
            
         
               (5)
            
            
               În aprilie 2012, Comisia a transmis Parlamentului European și Consiliului un raport privind evaluarea intermediară a Programului european de cercetare metrologică — EMRP. Evaluarea intermediară respectivă fost realizată de un grup de experți, la trei ani de la începutul programului. Opinia generală a grupului de experți a fost că EMRP este un program european comun de cercetare bine administrat, care a atins deja un nivel relativ ridicat de integrare științifică, administrativă și financiară. Grupul de experți a subliniat însă exploatarea industrială limitată, deschiderea limitată la excelența științifică din afara institutelor de metrologie și consolidarea insuficientă a capacităților. Grupul de experți a fost, de asemenea, de părere că ar putea fi construit un spațiu european de cercetare metrologică mai favorabil incluziunii prin punerea în aplicare a EMRP.
            
         
               (6)
            
            
               În conformitate cu Decizia 2013/743/UE a Consiliului (6), se poate acorda sprijin suplimentar EMRP.
            
         
               (7)
            
            
               Programul european pentru inovare și cercetare în domeniul metrologiei (EMPIR), aliniat cu Strategia Europa 2020 și cu inițiativele sale emblematice, în special „O Uniune a inovării”, „O agendă digitală pentru Europa”, „O Europă eficientă din punctul de vedere al utilizării resurselor” și „O politică industrială adaptată erei globalizării”, va fi un program mai ambițios și mai favorabil incluziunii, pus în aplicare pe o perioadă de zece ani (2014-2024) de către 28 de state participante. Ca parte a îmbunătățirilor față de programul precedent, EMPIR va include activități privind inovarea și exploatarea industrială, cercetarea în scopul elaborării de norme, al standardizării și al reglementării și consolidarea capacităților.
            
         
               (8)
            
            
               Statele participante au intenția de a contribui la punerea în aplicare a EMPIR în perioada acoperită de EMPIR, și anume 2014-2024. Pentru a se ține seama de durata Orizont 2020, cererile de propuneri în temeiul EMPIR ar trebui lansate cel târziu până la 31 decembrie 2020. În cazuri temeinic justificate, cererile de propuneri pot fi lansate până la 31 decembrie 2021.
            
         
               (9)
            
            
               Activitățile EMPIR ar trebui să fie în concordanță cu obiectivele și prioritățile în materie de cercetare și inovare din Orizont 2020 și cu principiile și condițiile generale prevăzute la articolul 26 din Regulamentul (UE) nr. 1291/2013.
            
         
               (10)
            
            
               Ar trebui stabilit un plafon pentru participarea financiară a Uniunii la EMPIR pe durata Orizont 2020. În limita plafonului respectiv, contribuția Uniunii ar trebui să fie egală cu contribuția statelor participante la EMPIR pentru a obține un efect de pârghie important și pentru a asigura o integrare mai puternică a programelor statelor participante.
            
         
               (11)
            
            
               În conformitate cu obiectivele Regulamentului (UE) nr. 1291/2013, orice stat membru și orice țară asociată la Orizont 2020 ar trebui să aibă dreptul de a participa la EMPIR.
            
         
               (12)
            
            
               Contribuția financiară a Uniunii ar trebui să acordată sub rezerva angajamentelor oficiale din partea statelor participante de a contribui la punerea în aplicare a EMPIR și a respectării acestor angajamente. Contribuțiile statelor participante la EMPIR ar trebui să includă o contribuție la costurile administrative cu un plafon de 5 % din bugetul EMPIR. Statele participante ar trebui să se angajeze să își sporească, după caz, contribuția la EMPIR cu o capacitate de finanțare de rezervă de 50 % din angajamentele lor pentru a se asigura că pot să își finanțeze entitățile naționale, cum ar fi institutele naționale de metrologie (INM) și institutele desemnate (ID), care participă la proiectele selectate.
            
         
               (13)
            
            
               Punerea în aplicare în comun a EMPIR necesită o structură de punere în aplicare. Statele participante au convenit asupra unei structuri de punere în aplicare pentru EMRP și au înființat, în 2007, EURAMET e.V. (denumită în continuare „Euramet”), Organizația regională de metrologie europeană, o asociație non-profit instituită în temeiul legislației germane. Euramet are, de asemenea, sarcini și obligații legate de o armonizare metrologică generală la nivel european și mondial. Aderarea la Euramet este deschisă tuturor INM din Europa, în calitate de membri, și ID, în calitate de asociați. Apartenența la Euramet nu este condiționată de existența unor programe naționale de cercetare în domeniul metrologiei. Având în vedere faptul că, în conformitate cu raportul privind evaluarea intermediară a EMRP, structura de guvernanță a Euramet s-a dovedit a fi eficientă și de înaltă calitate pentru punerea în aplicare a EMRP, Euramet ar trebui să fie folosită și pentru punerea în aplicare a EMPIR. Prin urmare, Euramet ar trebui să fie beneficiarul contribuției financiare a Uniunii.
            
         
               (14)
            
            
               Pentru a atinge obiectivele EMPIR, Euramet ar trebui să acorde sprijin financiar în principal sub formă de granturi pentru participanții la acțiuni selectate la nivelul Euramet. Aceste acțiuni ar trebui să fie selectate în urma unor cereri de propuneri organizate sub responsabilitatea Euramet. Lista de clasificare ar trebui să fie obligatorie în ceea ce privește selectarea propunerilor și alocarea fondurilor din contribuția financiară a Uniunii și din contribuții din partea statelor participante pentru proiecte EMPIR.
            
         
               (15)
            
            
               Contribuția financiară a Uniunii ar trebui să fie gestionată în conformitate cu principiul bunei gestiuni financiare și cu normele relevante privind gestiunea indirectă prevăzute în Regulamentul (UE, Euratom) nr. 966/2012 al Parlamentului European și al Consiliului (7) și în Regulamentul delegat (UE) nr. 1268/2012 al Comisiei (8).
            
         
               (16)
            
            
               Pentru a proteja interesele financiare ale Uniunii, Comisia ar trebui să aibă dreptul de a reduce, de a suspenda sau de a înceta contribuția financiară a Uniunii în cazul în care EMPIR este pus în aplicare în mod necorespunzător, parțial sau cu întârziere, sau în cazul în care statele participante nu contribuie ori contribuie parțial sau cu întârziere la finanțarea EMPIR. Drepturile respective ar trebui să fie prevăzute în acordul de delegare care urmează să fie încheiat între Uniune și Euramet.
            
         
               (17)
            
            
               În scopul simplificării, sarcina administrativă ar trebui redusă pentru toate părțile. Ar trebui să se evite dublarea auditului și volumul disproporționat de documente și rapoarte. Atunci când se efectuează audituri, ar trebui să se țină seama de particularitățile programelor naționale, în mod corespunzător.
            
         
               (18)
            
            
               Auditurile beneficiarilor fondurilor Uniunii acordate în conformitate cu prezenta decizie ar trebui să garanteze o reducere a sarcinii administrative, în conformitate cu Regulamentul (UE) nr. 1291/2013.
            
         
               (19)
            
            
               Participarea la acțiuni indirecte finanțate de EMPIR face obiectul Regulamentului (UE) nr. 1290/2013 al Parlamentului European și al Consiliului (9). Cu toate acestea, având în vedere necesitățile operaționale specifice ale EMPIR, este necesar să se prevadă derogări de la regulamentul respectiv, în conformitate cu articolul 1 alineatul (3) din regulamentul respectiv.
            
         
               (20)
            
            
               Contribuția din partea statelor participante reprezintă în principal finanțarea instituțională a INM și ID care participă la proiectele selectate. Contribuția din partea statelor participante ar trebui să includă, de asemenea, o contribuție în numerar la costurile administrative ale EMPIR. O parte din contribuția Uniunii ar trebui să fie alocată altor entități decât INM și ID care participă la proiectele selectate. Calcularea contribuției financiare a Uniunii pentru INM și ID care participă la proiecte EMPIR ar trebui să asigure faptul că valoarea contribuției Uniunii la EMPIR nu depășește valoarea contribuției statelor participante. Având în vedere faptul că finanțarea instituțională a INM și ID de către statele participante corespunde cheltuielilor generale alocate proiectelor EMPIR și nerambursate prin contribuția Uniunii, rata forfetară pentru finanțarea costurilor indirecte eligibile ale INM și ID ar trebui să fie adaptată în comparație cu rata forfetară stabilită în Regulamentul (UE) nr. 1290/2013. Rata forfetară pentru finanțarea costurilor indirecte eligibile ale INM și ID ar trebui stabilită în funcție de costurile totale indirecte declarate ca fiind eligibile de către INM și ID participante la proiectele EMRP, care sunt stabile și care reprezintă o aproximare fiabilă a costurilor indirecte care urmează să fie suportate de către INM și ID participante la proiecte EMPIR. Deoarece costurile indirecte respective se ridică la 140 % din totalul costurilor directe eligibile ale INM și ID, fără a include costurile directe eligibile pentru subcontractare și pentru contribuțiile în natură puse la dispoziție gratuit și care nu au fost utilizate efectiv în localurile beneficiarilor, rata forfetară pentru finanțarea costurilor indirecte ale INM și ID ar trebui redusă de la 25 %, astfel cum este prevăzută în Regulamentul (UE) nr. 1290/2013, la 5 %. Așadar, este oportun să se prevadă o derogare de la articolul 29 din regulamentul respectiv pentru INM și ID. Celelalte entități care participă la proiectele EMPIR ar trebui finanțate în conformitate cu regulamentul respectiv.
            
         
               (21)
            
            
               Cererile de propuneri ale EMPIR ar trebui publicate, de asemenea, pe portalul unic dedicat participanților, precum și prin intermediul altor mijloace electronice de diseminare prevăzute în Orizont 2020 și gestionate de Comisie.
            
         
               (22)
            
            
               Oportunitatea modelului de finanțare cu privire la principiul corelării între fondurile Uniunii și cele care nu sunt ale Uniunii ar trebui reevaluată în momentul evaluării intermediare a EMPIR.
            
         
               (23)
            
            
               Interesele financiare ale Uniunii ar trebui să fie protejate prin măsuri proporționale pe tot parcursul ciclului de cheltuieli, inclusiv prin prevenirea, depistarea și investigarea neregulilor, prin recuperarea fondurilor pierdute, plătite în mod necuvenit sau incorect utilizate și, dacă este cazul, prin sancțiuni administrative și financiare în conformitate cu Regulamentul (UE, Euratom) nr. 966/2012.
            
         
               (24)
            
            
               Comisia ar trebui să realizeze o evaluare intermediară care să vizeze în special calitatea și eficiența EMPIR și progresele înregistrate în vederea atingerii obiectivelor stabilite, precum și o evaluare finală, și ar trebui să pregătească un raport cu privire la respectivele evaluări.
            
         
               (25)
            
            
               La cererea Comisiei, Euramet și statele participante ar trebui să îi transmită orice informații pe care Comisia trebuie să le includă în rapoartele privind evaluarea EMPIR.
            
         
               (26)
            
            
               Obiectivul deciziei este participarea Uniunii la EMPIR, și anume sprijinirea furnizării de soluții metrologice corespunzătoare, integrate și adaptate la obiectivul urmărit și crearea unui sistem european integrat de cercetare în domeniul metrologiei, cu o masă critică și o angajare activă la nivel regional, național, european și internațional, obiective care nu pot fi realizate în mod satisfăcător doar de către statele membre. Amploarea și complexitatea cerințelor metrologice solicită investiții care depășesc bugetele de cercetare de bază ale INM și ale ID. Excelența necesară pentru cercetarea și dezvoltarea de soluții metrologice de vârf se întinde dincolo de granițele naționale și, în consecință, nu poate fi cumulată doar la nivel național. Deoarece obiectivul poate fi, prin urmare, realizat mai bine la nivelul Uniunii prin integrarea eforturilor naționale în cadrul unei abordări europene coerente, prin reunirea programelor naționale de cercetare compartimentate, prin susținerea elaborării unor strategii comune în materie de cercetare și de finanțare între mai multe state membre și prin atingerea masei critice de actori și investiții necesare, Uniunea poate adopta măsuri, în conformitate cu principiul subsidiarității, astfel cum este definit la articolul 5 din Tratatul privind Uniunea Europeană. În conformitate cu principiul proporționalității, astfel cum este definit la articolul menționat, prezenta decizie nu depășește ceea ce este necesar pentru realizarea obiectivului menționat,
            
         ADOPTĂ PREZENTA DECIZIE:
   Articolul 1
   Participarea la Programul european pentru inovare și cercetare în domeniul metrologiei
   (1)   Uniunea participă la Programul european pentru inovare și cercetare în domeniul metrologiei („EMPIR”) derulat în comun de Austria, Belgia, Bosnia și Herțegovina, Bulgaria, Croația, Danemarca, Elveția, Estonia, Finlanda, Franța, Germania, Grecia, Irlanda, Italia, Norvegia, Polonia, Portugalia, Regatul Unit, Republica Cehă, România, Serbia, Slovacia, Slovenia, Spania, Suedia, Turcia, Țările de Jos și Ungaria („state participante”), în conformitate cu condițiile prevăzute în prezenta decizie.
   (2)   Orice alt stat membru decât cele menționate la alineatul (1) și orice altă țară asociată la Orizont 2020 poate participa la EMPIR dacă îndeplinește condiția prevăzută la articolul 3 alineatul (1) litera (c) din prezenta decizie. Dacă îndeplinește condiția prevăzută la articolul 3 alineatul (1) litera (c), acesta este considerat stat participant în sensul prezentei decizii.
   Articolul 2
   Contribuția financiară a Uniunii
   (1)   Contribuția financiară a Uniunii la EMPIR, inclusiv creditele AELS, este de până la 300 000 000 EUR. Contribuția financiară a Uniunii se plătește din creditele din bugetul general al Uniunii alocate pentru părțile relevante ale programului specific de punere în aplicare a Orizont 2020, instituit prin Decizia 2013/743/UE, în conformitate cu articolul 58 alineatul (1) litera (c) punctul (vi) și cu articolele 60 și 61 din Regulamentul (UE, Euratom) nr. 966/2012, și în special din partea II „Poziția de lider în sectorul industrial” și din partea III „Provocări existente la nivelul societății”.
   (2)   Fără a depăși cuantumul prevăzut la alineatul (1), contribuția financiară a Uniunii este egală cu contribuțiile statelor participante la EMPIR, excluzând contribuțiile statelor participante la costurile administrative care depășesc 5 % din bugetul EMPIR.
   (3)   Contribuția financiară a Uniunii nu poate fi folosită pentru a acoperi costurile administrative ale EMPIR.
   Articolul 3
   Condițiile în care se acordă contribuția financiară a Uniunii
   (1)   Contribuția financiară a Uniunii este condiționată de următoarele:
   
               (a)
            
            
               demonstrarea de către statele participante a faptului că EMPIR este instituit în conformitate cu anexele I și II;
            
         
               (b)
            
            
               desemnarea, de către statele participante sau de către INM desemnate de statele participante, a EURAMET e.V. (denumită în continuare „Euramet”) ca structură responsabilă de punerea în aplicare a EMPIR și de primirea, alocarea și monitorizarea contribuției financiare a Uniunii;
            
         
               (c)
            
            
               angajamentul fiecărui stat participant de a contribui la finanțarea EMPIR și de a stabili o capacitate de finanțare de rezervă de 50 % din suma angajamentului;
            
         
               (d)
            
            
               demonstrarea de către Euramet a capacității sale de a pune în aplicare EMPIR, inclusiv de a primi, de a aloca și de a monitoriza contribuția financiară a Uniunii în cadrul gestiunii indirecte a bugetului Uniunii în conformitate cu articolele 58, 60 și 61 din Regulamentul (UE, Euratom) nr. 966/2012; și
            
         
               (e)
            
            
               instituirea unui model de guvernanță pentru EMPIR în conformitate cu anexa III.
            
         (2)   Pe perioada punerii în aplicare a EMPIR, contribuția financiară a Uniunii este, de asemenea, condiționată de următoarele:
   
               (a)
            
            
               punerea în aplicare de către Euramet a obiectivelor EMPIR prevăzute în anexa I și a activităților prevăzute în anexa II în conformitate cu normele de participare și diseminare menționate la articolul 5;
            
         
               (b)
            
            
               menținerea unui model de guvernanță adecvat și eficient, în conformitate cu anexa III;
            
         
               (c)
            
            
               respectarea de către Euramet a cerințelor de raportare prevăzute la articolul 60 alineatul (5) din Regulamentul (UE, Euratom) nr. 966/2012; și
            
         
               (d)
            
            
               îndeplinirea angajamentelor prevăzute la alineatul (1) litera (c) de la prezentul articol.
            
         Articolul 4
   Contribuțiile statelor participante
   Contribuțiile statelor participante cuprind următoarele:
   
               (a)
            
            
               contribuții prin intermediul finanțării instituționale a INM și a ID care participă la proiecte EMPIR;
            
         
               (b)
            
            
               contribuții financiare la costurile administrative ale EMPIR.
            
         Articolul 5
   Normele de participare și de diseminare
   (1)   În sensul Regulamentului (UE) nr. 1290/2013, Euramet este considerată a fi organism de finanțare și oferă sprijin financiar pentru acțiuni indirecte în conformitate cu anexa II la prezenta decizie.
   (2)   Prin derogare de la articolul 29 alineatul (1) din Regulamentul (UE) nr. 1290/2013, costurile eligibile indirecte ale INM și ale ID care participă la proiecte finanțate prin EMPIR sunt stabilite prin aplicarea unei rate forfetare de 5 % din totalul costurilor directe eligibile, exceptând costurile directe eligibile pentru subcontractare și costul resurselor puse la dispoziție de terți care nu sunt utilizate în localurile beneficiarului, precum și sprijinul financiar acordat unor părți terțe.
   (3)   Evaluarea intermediară a EMPIR menționată la articolul 12 conține o evaluare a costurilor indirecte totale ale INM și ale ID care participă la proiecte EMPIR și a finanțării instituționale corespunzătoare.
   (4)   Pe baza acestei evaluări și în sensul articolului 2 alineatul (2), Euramet poate adapta rata forfetară stabilită la alineatul (2) de la prezentul articol.
   (5)   În cazul în care nu este suficient, prin derogare de la articolul 28 alineatul (3) din Regulamentul (UE) nr. 1290/2013, Euramet poate aplica o rată de rambursare mai mică la costurile eligibile ale INM și ID care participă la proiecte finanțate prin EMPIR.
   Articolul 6
   Punerea în aplicare a EMPIR
   (1)   EMPIR este pus în aplicare pe baza unor planuri de activitate anuale.
   (2)   Euramet furnizează participanților sprijin financiar în principal sub formă de granturi, în urma cererilor de propuneri.
   Înainte de identificarea temelor fiecărei cereri de propuneri, Euramet invită persoanele sau organizațiile interesate din comunitatea de cercetare în domeniul metrologiei și utilizatorii să sugereze posibile subiecte de cercetare.
   Articolul 7
   Acorduri între Uniune și Euramet
   (1)   Sub rezerva unei evaluări ex ante pozitive a Euramet în conformitate cu articolul 61 alineatul (1) din Regulamentul (UE, Euratom) nr. 966/2012, Comisia, în numele Uniunii, încheie cu Euramet un acord de delegare și acorduri de transferuri anuale de fonduri.
   (2)   Acordul de delegare menționat la alineatul (1) se încheie în conformitate cu articolul 58 alineatul (3) și cu articolele 60 și 61 din Regulamentul (UE, Euratom) nr. 966/2012 și cu articolul 40 din Regulamentul delegat (UE) nr. 1268/2012. Acesta conține, de asemenea, următoarele:
   
               (a)
            
            
               cerințele pentru contribuția Euramet în ceea ce privește indicatorii de performanță prevăzuți în anexa II la Decizia 2013/743/UE;
            
         
               (b)
            
            
               cerințele pentru contribuția Euramet în ceea ce privește monitorizarea menționată în anexa III la Decizia 2013/743/UE;
            
         
               (c)
            
            
               indicatorii de performanță specifici legați de funcționarea Euramet;
            
         
               (d)
            
            
               cerințele pentru Euramet cu privire la furnizarea de informații privind costurile administrative și privind cifrele detaliate privind punerea în aplicare a EMPIR;
            
         
               (e)
            
            
               dispozițiile privind furnizarea de date și informații necesare pentru a permite îndeplinirea de către Comisie a obligațiilor sale de raportare și de diseminare;
            
         
               (f)
            
            
               dispozițiile privind publicarea cererilor de propuneri ale EMPIR în special pe portalul unic dedicat participanților, precum și prin intermediul altor mijloace electronice de diseminare prevăzute în Orizont 2020 și gestionate de Comisie.
            
         Articolul 8
   Încetarea, reducerea sau suspendarea contribuției financiare a Uniunii
   Dacă EMPIR nu este pus în aplicare sau este pus în aplicare în mod necorespunzător, parțial sau cu întârziere, Comisia poate înceta, reduce în mod proporțional sau suspenda contribuția financiară a Uniunii, în funcție de nivelul efectiv de punere în aplicare a EMPIR.
   Dacă statele participante nu contribuie ori contribuie parțial sau cu întârziere la finanțarea EMPIR, Comisia poate înceta, reduce în mod proporțional sau suspenda contribuția financiară a Uniunii, luând în considerare cuantumul fondurilor alocate de către statele participante pentru punerea în aplicare a EMPIR.
   Articolul 9
   Audituri ex post
   
   (1)   Auditurile ex post privind cheltuielile pentru acțiuni indirecte se efectuează de către Euramet în conformitate cu articolul 29 din Regulamentul (UE) nr. 1291/2013.
   (2)   Comisia poate decide să efectueze ea însăși auditurile menționate la alineatul (1). În astfel de cazuri, Comisia efectuează aceste audituri în conformitate cu normele aplicabile, în special cu dispozițiile din Regulamentele (UE, Euratom) nr. 966/2012, (UE) nr. 1290/2013 și (UE) nr. 1291/2013.
   Articolul 10
   Protejarea intereselor financiare ale Uniunii
   (1)   Comisia ia măsurile adecvate pentru a se asigura că, atunci când acțiunile finanțate în temeiul prezentei decizii sunt puse în aplicare, interesele financiare ale Uniunii Europene sunt protejate prin aplicarea de măsuri preventive împotriva fraudei, a corupției și a oricăror altor activități ilegale, prin verificări eficace și, dacă se descoperă nereguli, prin recuperarea sumelor plătite în mod necuvenit și, dacă este cazul, prin aplicarea de sancțiuni administrative și financiare eficace, proporționale și disuasive.
   (2)   Euramet acordă personalului Comisiei și altor persoane autorizate de aceasta, precum și Curții de Conturi, acces la incintele și localurile sale și la toate informațiile necesare pentru efectuarea auditurilor lor, inclusiv la informațiile în format electronic.
   (3)   Oficiul European de Luptă Antifraudă (OLAF) poate efectua investigații, inclusiv verificări și inspecții la fața locului, în conformitate cu dispozițiile și procedurile prevăzute în Regulamentul (Euratom, CE) nr. 2185/96 al Consiliului (10) și în Regulamentul (UE, Euratom) nr. 883/2013 al Parlamentului European și al Consiliului (11), pentru a stabili dacă au avut loc acte de fraudă, de corupție sau orice altă activitate ilegală care afectează interesele financiare ale Uniunii în legătură cu un acord de grant, cu o decizie de grant sau cu un contract finanțat în temeiul prezentei decizii.
   (4)   Contractele, acordurile de grant și deciziile de grant care rezultă din punerea în aplicare a prezentei decizii conțin dispoziții prin care Comisia, Euramet, Curtea de Conturi și OLAF sunt în mod expres autorizate să efectueze astfel de audituri și investigații, în conformitate cu competențele care le revin.
   (5)   În cadrul punerii în aplicare a EMPIR, statele participante iau măsurile legislative, de reglementare, administrative sau de altă natură necesare pentru a proteja interesele financiare ale Uniunii, în special pentru a asigura recuperarea în întregime a oricăror sume datorate Uniunii în conformitate cu Regulamentul (UE, Euratom) nr. 966/2012 și cu Regulamentul delegat (UE) nr. 1268/2012.
   Articolul 11
   Comunicarea informațiilor
   (1)   La cererea Comisiei, Euramet transmite Comisiei toate informațiile necesare pentru pregătirea rapoartelor menționate la articolul 12.
   (2)   Statele participante transmit Comisiei, prin intermediul Euramet, orice informații solicitate de Parlamentul European, Consiliu sau Curtea de Conturi cu privire la gestiunea financiară a EMPIR.
   (3)   Comisia include informațiile menționate la alineatul (2) de la prezentul articol în rapoartele menționate la articolul 12.
   Articolul 12
   Evaluarea
   (1)   Până la 30 iunie 2017, Comisia realizează, cu ajutorul unor experți independenți, o evaluare intermediară a EMPIR. Comisia întocmește un raport cu privire la evaluarea menționată, care include concluziile evaluării și observațiile sale. Comisia transmite raportul respectiv Parlamentului European și Consiliului până la 31 decembrie 2017. Rezultatul evaluării intermediare a EMPIR se ia în considerare în cadrul evaluării intermediare a Orizont 2020.
   (2)   La finalul participării Uniunii în cadrul EMPIR, dar nu mai târziu de 31 decembrie 2024, Comisia realizează o evaluare finală a EMPIR. Comisia întocmește un raport cu privire la evaluarea respectivă, care include rezultatele evaluării. Comisia transmite raportul respectiv Parlamentului European și Consiliului.
   Articolul 13
   Intrare în vigoare
   Prezenta decizie intră în vigoare în cea de a douăzecea zi de la data publicării în Jurnalul Oficial al Uniunii Europene.
   Articolul 14
   Destinatari
   Prezenta decizie se adresează statelor membre.
   
      Adoptată la Bruxelles, 15 mai 2014.
      
         
            Pentru Parlamentul European
         
         
            Președintele
         
         M. SCHULZ
      
      
         
            Pentru Consiliu
         
         
            Președintele
         
         D. KOURKOULAS
      
   
   
      (1)  Avizul din 10 decembrie 2013 (nepublicat încă în Jurnalul Oficial).
   
      (2)  Poziția Parlamentului European din 15 aprilie 2014 (nepublicată încă în Jurnalul Oficial) și Decizia Consiliului din 6 mai 2014.
   
      (3)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
   
      (4)  Decizia nr. 912/2009/CE a Parlamentului European și a Consiliului din 16 septembrie 2009 privind participarea Comunității la un program european de cercetare și dezvoltare în metrologie derulat de mai multe state membre (JO L 257, 30.9.2009, p. 12).
   
      (5)  Decizia nr. 1982/2006/CE a Parlamentului European și a Consiliului din 18 decembrie 2006 privind al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013((JO L 412, 30.12.2006, p. 1).
   
      (6)  Decizia 2013/743/UE a Consiliului din 3 decembrie 2013 de instituire a programului specific de punere în aplicare a Programului-cadru pentru cercetare și inovare (2014-2020) Orizont 2020 și de abrogare a Deciziilor 2006/971/CE, 2006/972/CE, 2006/973/CE, 2006/974/CE și 2006/975/CE (JO L 347, 20.12.2013, p. 965).
   
      (7)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      (8)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).
   
      (9)  Regulamentul (UE) nr. 1290/2013 al Parlamentului European și al Consiliului din 11 decembrie 2013 de stabilire a normelor de participare și diseminare pentru Programul-cadru pentru cercetare și inovare (2014-2020) – „Orizont 2020” și de abrogare a Regulamentului (CE) nr. 1906/2006 (JO L 347, 20.12.2013, p. 81).
   
      (10)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).
   
      (11)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).
   
      ANEXA I
      
         OBIECTIVELE EMPIR
      
      EMPIR are următoarele obiective generale:
      
                  (a)
               
               
                  furnizarea de soluții de metrologie corespunzătoare, integrate și adecvate obiectivului urmărit, în sprijinul inovării și al competitivității industriale, precum și tehnologii de măsurare pentru abordarea provocărilor existente la nivelul societății, cum ar fi sănătatea, mediul și energia, inclusiv sprijin pentru elaborarea și punerea în aplicare a politicilor;
               
            
                  (b)
               
               
                  crearea unui sistem european integrat de cercetare în domeniul metrologiei, cu masă critică și o angajare activă la nivel regional, național, european și internațional.
               
            
   
      ANEXA II
      
         ACȚIUNI INDIRECTE SPRIJINITE DE EMPIR
      
      
               
                  1.
               
               
                  EMPIR poate sprijini următoarele acțiuni indirecte în domeniul cercetării comune și al dezvoltării tehnologice:
                  
                              1.1.
                           
                           
                              acțiuni tehnico-științifice de sprijin al metrologiei științifice fundamentale care pun bazele pentru toate etapele succesive, inclusiv cercetarea și dezvoltarea aplicată în metrologie și servicii legate de metrologie;
                           
                        
                              1.2.
                           
                           
                              cercetare metrologică pentru a oferi soluții la provocările existente la nivelul societății, care se concentrează asupra contribuțiilor pentru energie, mediu și sănătate;
                           
                        
                              1.3.
                           
                           
                              cercetare în vederea dezvoltării de noi instrumente vizând măsurarea utilizării industriale a tehnologiilor metrologice pentru a stimula inovarea în industrie;
                           
                        
                              1.4.
                           
                           
                              cercetare și dezvoltare în metrologie prenormativă și conormativă pentru standardele documentare prioritare, în vederea utilizării expertizei institutelor de metrologie ale statelor participante, pentru a contribui la punerea în aplicare a politicilor și pentru a accelera intrarea pe piață a produselor și serviciilor inovatoare;
                           
                        
                              1.5.
                           
                           
                              activități de consolidare a capacităților în metrologie la niveluri tehnologice diferite, vizând realizarea unui sistem metrologic echilibrat și integrat în statele participante și oferindu-le acestora posibilitatea de a-și dezvolta capacitățile științifice și tehnice în domeniul metrologiei.
                           
                        
            
               
                  2.
               
               
                  EMPIR poate sprijini acțiuni suplimentare pentru diseminarea și exploatarea rezultatelor cercetării în domeniul metrologiei.
                  EMPIR poate sprijini alte acțiuni care se adresează în mod special institutelor de metrologie care au capacități științifice limitate sau nu au deloc astfel de capacități, prin sprijinirea acestora în utilizarea altor programe ale Uniunii Europene, naționale sau regionale pentru formare și mobilitate, cooperare transfrontalieră sau investiții în infrastructuri de metrologie.
               
            
               
                  3.
               
               
                  EMPIR poate sprijini organizarea de activități de colaborare în rețea pentru a promova EMPIR și pentru a îi maximiza impactul.
               
            
               
                  4.
               
               
                  Acțiunile indirecte menționate la punctul 1 sunt realizate de INM și de ID în conformitate cu desemnarea efectuată de autoritatea națională competentă. Cu toate acestea, EMPIR încurajează și susține participarea altor entități la toate cererile de propuneri lansate de EMPIR. În urma acestei abordări, se estimează că aproximativ 15 % din bugetul EMPIR va fi folosit pentru aceste entități.
               
            
   
      ANEXA III
      
         PUNEREA ÎN APLICARE ȘI GUVERNANȚA EMPIR
      
      I   Rolul Euramet
      
      
               
                  1.
               
               
                  Euramet este responsabilă de punerea în aplicare a EMPIR, în conformitate cu articolul 3. Aceasta gestionează contribuția financiară a Uniunii la EMPIR și răspunde de pregătirea și punerea în aplicare a planului de activitate anual, de organizarea de cereri de propuneri, de gestionarea evaluării și clasificării propunerilor și de orice alte activități care rezultă din planul de activitate anual. Euramet este responsabilă de gestionarea granturilor, inclusiv de semnarea acordurilor de grant, precum și de primirea, alocarea și monitorizarea utilizării contribuției financiare a Uniunii și a plăților către participanții la proiectele selectate în cadrul EMPIR.
                  Monitorizarea contribuției financiare a Uniunii acoperă toate activitățile de control și audit, de control ex ante și/sau ex post, necesare pentru îndeplinirea sarcinilor delegate către Euramet de către Comisie. Aceste activități au ca scop obținerea unei asigurări rezonabile privind legalitatea și regularitatea operațiunilor subiacente și eligibilitatea costurilor declarate în cadrul acordurilor de grant.
               
            
               
                  2.
               
               
                  Euramet poate încredința statelor participante anumite sarcini administrative și logistice legate de punerea în aplicare a EMPIR.
               
            II   Structura organizațională a Euramet implicată în punerea în aplicare a EMPIR
      
      
               
                  1.
               
               
                  Adunarea generală este cea mai înaltă autoritate în cazul tuturor aspectelor legate de Euramet. Comitetul EMPIR gestionează programul într-un cadru definit de Euramet, astfel încât Euramet să se poată asigura că programul executat își îndeplinește obiectivele.
                  Comitetul EMPIR este format din reprezentanți ai membrilor Euramet din statele participante. Ponderea voturilor se calculează pe baza angajamentelor naționale în conformitate cu regula rădăcinii pătrate.
                  Comitetul EMPIR ia decizii în special cu privire la agenda de cercetare și inovare strategică, planificarea cererilor de propuneri, procedura de evaluare, selectarea proiectelor care urmează să fie finanțate în funcție de listele de clasificare și monitorizarea progresului proiectelor finanțate. Acesta adoptă planul de activitate anual după obținerea aprobării din partea Comisiei.
                  Comisia are statut de observator în cadrul reuniunilor comitetului EMPIR. Cu toate acestea, adoptarea planului anual de activitate de către comitetul EMPIR necesită acordul prealabil al Comisiei. Comitetul EMPIR invită Comisia la reuniunile sale și transmite Comisiei documentele relevante. Comisia poate lua parte la discuții în cadrul comitetului EMPIR.
               
            
               
                  2.
               
               
                  Președintele comitetului EMPIR și adjunctul acestuia sunt aleși de către comitetul EMPIR. Președintele comitetului EMPIR este unul dintre cei doi vicepreședinți ai Euramet. Președintele comitetului EMPIR reprezintă Euramet în chestiuni legate de EMPIR.
               
            
               
                  3.
               
               
                  Consiliul de cercetare este format din experți la nivel înalt din industrie, din sectorul de cercetare, din universități și din organizațiile internaționale interesate. Acesta oferă consiliere strategică independentă cu privire la planul de activitate anual al EMPIR. Membrii Consiliului de cercetare sunt numiți de către Adunarea generală a Euramet.
               
            
               
                  4.
               
               
                  Secretariatul Euramet care furnizează sprijin administrativ general pentru Euramet gestionează conturile bancare pentru EMPIR.
               
            
               
                  5.
               
               
                  Unitatea de sprijin a gestiunii este înființată ca o parte a secretariatului Euramet și răspunde de punerea în aplicare și de gestionarea curentă a EMPIR.